b'\n_START_ARTICLE_\nT\xc4\x83taru, Br\xc4\x83ila\n_START_SECTION_\nIstoric\n_START_PARAGRAPH_\nPrima atestare documentar\xc4\x83 a satului T\xc4\x83taru dateaz\xc4\x83 din anul 1457, pe mo\xc8\x99ia boierului Ro\xc8\x99u. Numele satului se trage de la originea t\xc4\x83tar\xc4\x83 a paznicului, pe care boierul l-a angajat s\xc4\x83 p\xc4\x83zeasc\xc4\x83 mo\xc8\x99ia. Paznicul, de origine t\xc4\x83tar\xc4\x83, \xc3\xae\xc8\x99i avea coliba pe o movil\xc4\x83, de unde avea vizibilitate asupra mo\xc8\x99iei. Aceasta s-a numit Movila T\xc4\x83tarului, iar oamenii care au fost adu\xc8\x99i s\xc4\x83 munceasc\xc4\x83 au \xc3\xaenceput s\xc4\x83-\xc8\x99i fac\xc4\x83 bordeie de p\xc4\x83m\xc3\xa2nt aici. \xc3\x8en vechime, satul era str\xc4\x83b\xc4\x83tut de a\xc8\x99a-numitul drumu al s\xc4\x83rii, drum ce f\xc4\x83cea leg\xc4\x83tura \xc3\xaentre salinele de sare din Jude\xc8\x9bul Prahova \xc8\x99i Portul Constan\xc8\x9ba._NEWLINE_La sf\xc3\xa2r\xc8\x99itul secolului al XIX-lea, satul T\xc4\x83taru era re\xc8\x99edin\xc8\x9ba unei comune din plasa C\xc4\x83lm\xc4\x83\xc8\x9bui a jude\xc8\x9bului Br\xc4\x83ila, comun\xc4\x83 format\xc4\x83 doar din satul ei de re\xc8\x99edin\xc8\x9b\xc4\x83, cu o popula\xc8\x9bie de 1470 de locuitori. \xc3\x8en comun\xc4\x83 exista o biseric\xc4\x83 fondat\xc4\x83 \xc3\xaen 1830 \xc8\x99i o \xc8\x99coal\xc4\x83 mixt\xc4\x83. \xc3\x8en 1925, comuna T\xc4\x83taru era format\xc4\x83 tot din satul T\xc4\x83taru \xc8\x99i avea 2598 de locuitori._NEWLINE_\xc3\x8en 1950, comuna T\xc4\x83taru a trecut \xc3\xaen subordinea raionului F\xc4\x83urei din regiunea Gala\xc8\x9bi, iar \xc3\xaen 1968 a fost desfiin\xc8\x9bat\xc4\x83 \xc8\x99i inclus\xc4\x83 \xc3\xaen comuna Dude\xc8\x99ti, arondat\xc4\x83 jude\xc8\x9bului Br\xc4\x83ila, re\xc3\xaenfiin\xc8\x9bat.\n_START_SECTION_\nA\xc8\x99ezare geografic\xc4\x83\n_START_PARAGRAPH_\nT\xc4\x83taru este o localitate \xc3\xaen jude\xc8\x9bul Br\xc4\x83ila, Muntenia, Rom\xc3\xa2nia, situat la aproximativ 90 de kilometri de ora\xc8\x99ul Br\xc4\x83ila, \xc3\xaen partea de sud a comunei Dude\xc8\x99ti \xc8\x99i la est de comuna Ro\xc8\x99iori, \xc3\xaen C\xc3\xa2mpia B\xc4\x83r\xc4\x83ganului.\n_START_SECTION_\nRelieful\n_START_PARAGRAPH_\n\xc3\x8en extravilanul de la SSV de sat, relieful este format din depresiunea, crovurile, movilele \xc8\x99i cuveta lacului s\xc4\x83rat T\xc4\x83taru, unul dintre cele mai tipice lacuri de tasare \xc3\xaen loess ale \xc8\x9b\xc4\x83rii. Altitudinea, energia de relief \xc8\x99i fragmentarea sunt foarte reduse, din aceast\xc4\x83 cauz\xc4\x83 exist\xc3\xa2nd zone f\xc4\x83r\xc4\x83 scurgere.\n_START_SECTION_\nRe\xc8\x9beaua hidrografic\xc4\x83\n_START_PARAGRAPH_\n\xc3\x8en afar\xc4\x83 de Lacul T\xc4\x83taru, \xc3\xaen jurul localit\xc4\x83\xc8\x9bii T\xc4\x83taru se g\xc4\x83sesc ape freatice cu calit\xc4\x83\xc8\x9bi admisibile din punct de vedere potabil. Multe din apele freatice de pe teritoriul satului nu \xc3\xaendeplinesc condi\xc8\x9biile de potabilitate stabilite prin STAS 1342, datorit\xc4\x83 mineraliza\xc8\x9biei ridicate, con\xc8\x9bin\xc3\xa2nd multe sulfuri \xc8\x99i cloruri._NEWLINE_Acestora se adaug\xc4\x83 canalele artificiale de desecare din zonele cunoscute ca Lunca Mic\xc4\x83(la nord) \xc8\x99i Lunca Mare(la sud), care au avut ca scop hidroameliorarea zonei, precum \xc8\x99i canalele de iriga\xc8\x9bii.\n_START_SECTION_\nFlora \xc8\x99i fauna\n_START_PARAGRAPH_\nP\xc4\x83durea T\xc4\x83taru situat\xc4\x83 la est de localitatea Dude\xc8\x99ti are un rol de protec\xc8\x9bie \xc3\xaempotriva factorilor climatici \xc8\x99i industriali d\xc4\x83un\xc4\x83tori. _NEWLINE_Vegeta\xc8\x9bia din extravilanul satului T\xc4\x83taru este caracteristic\xc4\x83 stepei pontice \xc8\x99i silvosteo panonic\xc4\x83. Vegeta\xc8\x9bia caracteristic\xc4\x83 stepei a fost, \xc3\xaen mare parte, des\xc8\x9belenit\xc4\x83 \xc3\xaen vederea \xc3\xaenlocuirii cu cea de cultur\xc4\x83 agricol\xc4\x83. _NEWLINE_\xc3\x8en ceea ce prive\xc8\x99te fauna, mamiferele cele mai des \xc3\xaent\xc3\xa2lnite \xc3\xaen aceast\xc4\x83 zon\xc4\x83 sunt roz\xc4\x83toarele: pop\xc3\xa2nd\xc4\x83ul, h\xc3\xa2rciogul, \xc8\x99oarecele de c\xc3\xa2mp, \xc8\x99oarecele de step\xc4\x83, iepurele de c\xc3\xa2mp. _NEWLINE_Dintre p\xc4\x83s\xc4\x83ri, aici convie\xc8\x9buiesc turturele, pot\xc3\xa2rnichi, iar dintre p\xc4\x83s\xc4\x83rile r\xc4\x83pitoare uliul porumbac, cucuveaua, \xc8\x99orecarul \xc3\xaenc\xc4\x83l\xc8\x9bat. \xc3\x8en habitatul Lacului T\xc4\x83taru, au fost identificate 91 specii de p\xc4\x83s\xc4\x83ri caracteristice habitatelor de balt\xc4\x83 \xc8\x99i balt\xc4\x83-mla\xc8\x99tin\xc4\x83, printre care \xc8\x99i specii amenin\xc8\x9bate cu dispari\xc8\x9bia la nivel european, specii vulnerabile la modific\xc4\x83ri ale habitatului lor sau rare: sitarul de m\xc3\xa2l (Limosa limosa), cioc \xc3\xaentors (Recurvirostra avosetta), chirighi\xc8\x9ba cu obraz alb (Chlidonias hybridus), fluierarul cu picioare ro\xc8\x99ii (Tringa totanus) etc.\n_START_SECTION_\nDate demografice\n_START_PARAGRAPH_\nSatul T\xc4\x83taru avea \xc3\xaen 2002 o popula\xc8\x9bie de 2262 de locuitori, din care 1764 de persoane au drept de vot. _NEWLINE_\xc3\x8en medie, \xc3\xaentr-o gospod\xc4\x83rie, cu o locuin\xc8\x9b\xc4\x83 ce are \xc3\xaen medie o amprent\xc4\x83 la sol de 65 metri p\xc4\x83tra\xc8\x9bi, convie\xc8\x9buiesc 2,5 persoane.\n_START_SECTION_\nServicii destinate popula\xc8\x9biei\n_START_PARAGRAPH_\nSatul T\xc4\x83taru dispune de un dispensar medical uman, un dispensar medical veterinar, o farmacie, o biseric\xc4\x83 unic\xc4\x83 \xc3\xaen jude\xc8\x9b, un c\xc4\x83min cultural local, dou\xc4\x83 \xc8\x99coli generale, precum \xc8\x99i o gr\xc4\x83dini\xc8\x9b\xc4\x83 pentru copii.\n_START_SECTION_\nPo\xc8\x99t\xc4\x83 \xc8\x99i telecomunica\xc8\x9bii\n_START_PARAGRAPH_\nServiciile de po\xc8\x99t\xc4\x83 pe raza satului T\xc4\x83taru sunt asigurate de agen\xc8\x9bia po\xc8\x99tal\xc4\x83 din imediata apropiere a bisericii._NEWLINE_Satul T\xc4\x83taru are o central\xc4\x83 telefonic\xc4\x83 digital\xc4\x83 cu 400 circuite, legat\xc4\x83 printr-o linie telefonic\xc4\x83 interurban\xc4\x83 aerian\xc4\x83 la centrala telefonic\xc4\x83 din \xc3\x8ensur\xc4\x83\xc8\x9bei. Localitatea este \xc3\xaen zona de acoperire a sistemului de telefonie mobil\xc4\x83.\n_START_SECTION_\nAccesul \xc8\x99i re\xc8\x9beaua stradal\xc4\x83\n_START_PARAGRAPH_\nAccesul \xc3\xaen satul T\xc4\x83taru se face pe drumul jude\xc8\x9bean 211 (DJ 211), dinspre Dude\xc8\x99ti (re\xc8\x99edin\xc8\x9ba comunei), drum ce se continu\xc4\x83 spre ora\xc8\x99ul Amara (DJ 211A) \xc8\x99i spre satul B\xc4\x83r\xc4\x83ganul (DJ 211B)._NEWLINE_Din municipiul Br\xc4\x83ila, re\xc8\x99edin\xc8\x9ba de jude\xc8\x9b, se poate ajunge \xc3\xaen satul T\xc4\x83taru urm\xc3\xa2nd traseul: DN21 Br\xc4\x83ila\xe2\x80\x93\xc3\x8ensur\xc4\x83\xc8\x9bei, DJ203 \xc3\x8ensur\xc4\x83\xc8\x9bei - Dudescu \xc8\x99i apoi DC30 Dudescu - T\xc4\x83taru, DJ 211._NEWLINE_Satul este str\xc4\x83b\xc4\x83tut de o \xc8\x99osea principal\xc4\x83, din care pleac\xc4\x83 str\xc4\x83zi laterale, perpendiculare pe \xc8\x99osea, cu l\xc4\x83\xc8\x9bimi cuprinse \xc3\xaentre 3,00 \xc8\x99i 5,00 metri parte carosabil\xc4\x83. Unele dintre acestea au fost pietruite \xc8\x99i ref\xc4\x83cute cu ocazia alegerilor locale.\n_START_SECTION_\nEduca\xc8\x9bie\n_START_PARAGRAPH_\nPe teritoriul satului func\xc8\x9bioneaz\xc4\x83 dou\xc4\x83 \xc8\x99coli generale, cunoscute sub numele de \xc8\x98coala Nr.1, dat\xc4\x83 \xc3\xaen func\xc8\x9biune \xc3\xaen acela\xc8\x99i an \xc3\xaen care a fost ridicat\xc4\x83 \xc8\x99i biserica, \xc8\x99i \xc8\x98coala Nr. 2. \xc3\x8en anul 2007, printr-un proiect cu finan\xc8\x9bare de la Uniunea European\xc4\x83, s-au \xc3\xaenceput lucr\xc4\x83rile de racordare a \xc8\x98colii Nr. 2 la re\xc8\x9beaua de alimentare cu ap\xc4\x83 potabil\xc4\x83.\n_START_SECTION_\nUtilit\xc4\x83\xc8\x9bi\n_START_PARAGRAPH_\nConform Prefecturii Jude\xc8\x9bului Br\xc4\x83ila, proiecte pentru lucr\xc4\x83rile de racordare ale satului T\xc4\x83taru la re\xc8\x9beaua de alimentare cu ap\xc4\x83 potabil\xc4\x83 exist\xc4\x83 \xc3\xaenc\xc4\x83 din anul 2006, parte a Sistemului Zonal de Alimentare cu Ap\xc4\x83 potabil\xc4\x83 a localit\xc4\x83\xc8\x9bilor din sudul Jude\xc8\x9bului Br\xc4\x83ila, lucru ce va face posibil\xc4\x83 "dezvoltarea nucleului de afaceri, c\xc3\xa2t \xc8\x99i crearea condi\xc8\x9biilor de relansare a activit\xc4\x83\xc8\x9bii economice a unit\xc4\x83\xc8\x9bilor de construc\xc8\x9bii industriale, unit\xc4\x83\xc8\x9bilor de transport \xc8\x99i alimenta\xc8\x9bie public\xc4\x83"(nefunctionala in aprilie 2012) \xc3\xaen zon\xc4\x83.\n_START_SECTION_\nAgrement\n_START_PARAGRAPH_\nConform administra\xc8\x9biei comunei Dude\xc8\x99ti, exist\xc4\x83 \xc3\xaen faz\xc4\x83 de proiect un nou stadion \xc3\xaen satul T\xc4\x83taru._NEWLINE_Conform Direc\xc8\x9biei pentru Sport a Jude\xc8\x9bului Br\xc4\x83ila, \xc3\xaen satul T\xc4\x83taru activeaz\xc4\x83, \xc3\xaencep\xc3\xa2nd cu anul 2004, Asocia\xc8\x9bia Sportiv\xc4\x83 privat\xc4\x83 "Adconf BG" T\xc4\x83taru.\n_START_SECTION_\nVia\xc8\x9ba religioas\xc4\x83\n_START_PARAGRAPH_\n\xc3\x8en perioada anilor 1600, un negustor de sare, pe nume Sulu, a ridicat, de-a lungul drumului s\xc4\x83rii, mai multe cruci, una din acestea fiind ridicat\xc4\x83 \xc3\xaen satul T\xc4\x83taru, la intersec\xc8\x9bia drumului jude\xc8\x9bean 211 (DJ 211) cu drumul jude\xc8\x9bean 211A (DJ 211A). Din p\xc4\x83cate, data exact\xc4\x83 a ridic\xc4\x83rii acestei cruci nu se cunoa\xc8\x99te, \xc3\xaen prezent, aceasta fiind \xc3\xaengrijit\xc4\x83 de c\xc4\x83tre localnici, \xc3\xaemprejmuit\xc4\x83 \xc8\x99i iluminat\xc4\x83._NEWLINE_\xc3\x8en 1810, este men\xc8\x9bionat\xc4\x83 \xc3\xaen arhivele biserice\xc8\x99ti biserica "Cuvioasa Parascheva", \xc3\xaen satul T\xc4\x83taru, jude\xc8\x9bul Braila, sat de unde era Stroe Iva\xc8\x99cu, str\xc4\x83bunicul lui Nae Ionescu. _NEWLINE_Biserica din satul T\xc4\x83taru a fost ridicat\xc4\x83 \xc3\xaen anul 1902 \xc8\x99i este una din cele mai mari cl\xc4\x83diri de cult din Jude\xc8\x9bul Br\xc4\x83ila, fiind cunoscut\xc4\x83 \xc8\x99i sub denumirea de "Catedrala B\xc4\x83r\xc4\x83ganului". Biserica se afl\xc4\x83 sub patronajul Episcopiei Dun\xc4\x83rii de Jos, \xc8\x99i \xc3\xael are ca preot paroh pe preotul Dan Ene. _NEWLINE_Printre structurile de cult ce se reg\xc4\x83sesc \xc3\xaen intravilanul satului se num\xc4\x83r\xc4\x83 \xc8\x99i crucea de piatr\xc4\x83 din fa\xc8\x9ba fostului CAP, datat\xc4\x83 ca fiind construit\xc4\x83 \xc3\xaen secolul al XVIII-lea. O alt\xc4\x83 cruce de piatr\xc4\x83, localizat\xc4\x83 pe teritoriul satului, declarat\xc4\x83 monument istoric, figureaz\xc4\x83 ca disp\xc4\x83rut\xc4\x83 pe lista Monumentelor Istorice din 2004.'